Návrh rozhodnutie Rady, ktorým sa Švédskemu kráľovstvu a Spojenému kráľovstvu Veľkej Británie a Severného Írska povoľuje uplatniť opatrenie odchyľujúce sa o článku 167 smernice Rady 2006/112/ES o spoločnom systéme dane z pridanej hodnoty /* KOM/2009/0522 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 13.10.2009 KOM(2009) 522 v konečnom znení Návrh ROZHODNUTIE RADY, ktorým sa Švédskemu kráľovstvu a Spojenému kráľovstvu Veľkej Británie a Severného Írska povoľuje uplatniť opatrenie odchyľujúce sa o článku 167 smernice Rady 2006/112/ES o spoločnom systéme dane z pridanej hodnoty DÔVODOVÁ SPRÁVA 1. KONTEXT NÁVRHU V súlade s článkom 395 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od uvedenej smernice s cieľom zjednodušiť výber dane z pridanej hodnoty (DPH) alebo zabrániť určitým daňovým podvodom alebo vyhýbaniu sa daňovým povinnostiam. Rozhodnutím Rady 2007/133/ES z 30. januára 2007 (Ú. v. EÚ L 57, 24. 2. 2007, s. 12) sa Švédskemu kráľovstvu (ďalej len „Švédsko“) a Spojenému kráľovstvu Veľkej Británie a Severného Írska (ďalej len „Spojené kráľovstvo“) povolilo zaviesť do 31. decembra 2009 osobitné opatrenie odchyľujúce sa od článku 167 smernice o DPH. Týmto povolením sa im umožňuje odložiť vznik práva na odpočet DPH do chvíle, kým sa táto daň uhradí v prospech dodávateľa tovarov alebo poskytovateľa služieb, pre zdaniteľné osoby, ktorých ročný obrat nepresahuje v prípade Švédska 3 000 000 SEK a v prípade Spojeného kráľovstva 1 350 000 GBP, pričom im umožní využiť voliteľný režim (nazvaný hotovostné účtovníctvo), pri uplatnení ktorého vzniká v súlade s článkom 66 písm. b) smernice o DPH povinnosť uhradiť DPH z ich transakcií na výstupe vo chvíli, keď za tovary alebo služby prijali platbu. Listom zaevidovaným na Generálnom sekretariáte Komisie dňa 3. marca 2009 Švédsko požiadalo o povolenie predĺžiť toto opatrenie. Listom zaevidovaným na Generálnom sekretariáte Komisie dňa 15. januára 2009 Spojené kráľovstvo požiadalo o povolenie predĺžiť toto opatrenie, ale so zvýšením stropu ročného obratu na 1 500 000 GBP. Spojené kráľovstvo naznačilo, že takéto zvýšenie by umožnilo zachovať približné prepojenie s prahom 2 000 000 EUR v prípade mikropodnikov, so zreteľom na aktuálny kurz britskej libry k euru, a znamenalo by otvorenie tohto režimu pre ďalších 6 800 podnikov. V súlade s článkom 395 ods. 2 smernice o DPH odovzdala Komisia listami z 9. júla 2009 žiadosti Švédska a Spojeného kráľovstva ostatným členským štátom a listami z 13. júla 2009 informovala Švédsko a Spojené kráľovstvo, že má k dispozícii všetky údaje, ktoré považuje za potrebné na posúdenie žiadosti. Režim nazývaný hotovostné účtovníctvo je voliteľný a zjednodušený systém zdaňovania určený pre malé podniky, ktoré nevyužívajú oslobodenie od dane. Umožňuje týmto zdaniteľným osobám uplatniť jednoduché pravidlo založené na dátume úhrady ich výdavkov na vstupe a ich transakcií na výstupe, aby sa určilo, kedy majú uplatniť právo na odpočet DPH a kedy majú zaplatiť daň štátu. Ide teda o zjednodušujúce opatrenie, najmä pre podniky, ktoré majú podľa normálnych pravidiel ťažkosti s určením dátumu vzniku daňovej povinnosti z ich transakcií na vstupe a na výstupe a pre tie podniky, ktoré nevedú účtovníctvo na akruálnom princípe. Týmto režimom sa navyše poskytuje finančná výhoda najmä podnikom, ktoré majú predovšetkým výdavky nezaťažené DPH, ako sú mzdy, alebo podnikom, ktorých zákazníci majú dlhé doby splatnosti, pričom tieto podniky nedokážu presadiť také dlhé lehoty u svojich dodávateľov. Je vhodné pripomenúť, že Komisia zahrnula do svojho návrhu smernice z 28. januára 2009, ktorým sa mení a dopĺňa smernica 2006/112/ES, pokiaľ ide o uplatňovanie predpisov o fakturácii (KOM (2009) 21 v konečnom znení), ustanovenia, ktorými sa umožňuje všetkým členským štátom odložiť vznik práva na odpočet DPH do chvíle, kým sa táto daň uhradí v prospech dodávateľa tovarov alebo poskytovateľa služieb, pre osoby podliehajúce dani, ktorých ročný obrat nepresahuje strop, ktorý môžu členské štáty stanoviť až na 2 000 000 EUR (čo je prah pre mikropodniky v súlade s odporúčaním Komisie 2003/361/ES zo 6. mája 2003, Ú. v. EÚ L 124, 20. 5. 2003, s. 36) a na ktoré sa teda vzťahuje voliteľný režim, podľa ktorého vzniká povinnosť uhradiť DPH z ich transakcií na vstupe až vo chvíli, keď za tovary alebo služby prijali platbu. Berúc do úvahy ustanovenia článku 395 smernice o DPH a argumenty, ktoré predložili Švédsko a Spojené kráľovstvo, Komisia usudzuje, že požadovaná odchýlka spĺňa podmienky uvedené v tomto článku a najmä, umožňuje zjednodušenie výberu dane pre mikropodniky tým, že zapadá do rámca voliteľného režimu hotovostného účtovníctva. Komisia v dôsledku daných skutočností a po zvážení predtým uvedených súvislostí voči tejto žiadosti nenamieta a usudzuje, že teda musí predložiť Rade príslušný návrh. Najmä stropy ročného obratu v rámci režimu sú, po uplatnení pravidiel na prepočítavanie uvedených v článkoch 399 a 400 smernice o DPH, nižšie ako tie, ktoré navrhla. Komisia sa však na jednej strane domnieva, že pre túto odchýlku by sa mala udeliť obmedzená doba uplatňovania tak, aby sa dalo na základe najmä príslušných informácií poskytnutých členskými štátmi pravidelne vyhodnotiť, či právne alebo vecné dôvody na túto odchýlku stále pretrvávajú. Na druhej strane usudzuje, že platnosť tejto odchýlky by sa mala v každom prípade skončiť, keď sa začnú uplatňovať zosúladené pravidlá, ktoré Komisia navrhuje pre tento osobitný režim. 2. KONZULTÁCIE SO ZAINTERESOVANÝMI STRANAMI A POSÚDENIE VPLYVU Návrh rozhodnutia umožňuje zachovať voliteľný režim nazývaný hotovostné účtovníctvo, cieľom ktorého je zjednodušiť uplatňovanie pravidiel o DPH mikropodnikmi a zároveň zlepšiť stav ich financií. Bude mať teda na tieto podniky pozitívny vplyv. Konzultácie s externými odborníkmi, so zainteresovanými stranami, ani posúdenie vplyvu tohto rozhodnutia neboli potrebné. Vzhľadom na obmedzený rozsah pôsobnosti a obmedzenú dĺžku uplatňovania bude vplyv rozhodnutia v každom prípade obmedzený. 3. PRÁVNE PRVKY NÁVRHU Cieľom navrhovaného rozhodnutia je umožniť Švédsku a Spojenému kráľovstvu naďalej využívať výnimku z článku 167 smernice o DPH a odložiť tak vznik práva na odpočet DPH do chvíle, kým sa DPH uhradí v prospech dodávateľa tovarov alebo poskytovateľa služieb, pre zdaniteľné osoby, ktorých ročný obrat nepresahuje 3 000 000 SEK v prípade Švédska a 1 500 000 GBP v prípade Spojeného kráľovstva, a ktoré spadajú do voliteľného režimu nazývaného hotovostné účtovníctvo, pri uplatnení ktorého vzniká v súlade s článkom 66 písm. b) smernice povinnosť uhradiť DPH z ich činností na vstupe až vo chvíli, keď za tovary alebo služby prijali platbu. Právny základ tohto rozhodnutia tvoria ustanovenia článku 395 smernice o DPH, ktoré vychádzajú z uplatňovania článku 93 Zmluvy o založení Európskeho spoločenstva. V súlade s týmito ustanoveniami musí členský štát, ktorý chce zaviesť osobitné opatrenia odchyľujúce sa od uvedenej smernice, získať povolenie od Rady vo forme rozhodnutia Rady. Keďže ide o vykonávacie opatrenie týkajúce sa zosúladenia právnych predpisov v oblasti dane z obratu, zásada subsidiarity je dodržaná. Návrh je v súlade so zásadou proporcionality a nepresahuje teda to, čo je potrebné na dosiahnutie sledovaného cieľa zjednodušenia, pretože sa týka len obmedzeného množstva zdaniteľných osôb, ktoré sa navyše majú podriadiť pravidlám tohto režimu len na základe dobrovoľného rozhodnutia. Návrh sa tak od zásad smernice o DPH odchyľuje len v obmedzenej miere a primeraným spôsobom. 4. VPLYV NA ROZPOčET Návrh nemá žiadny vplyv na rozpočet Spoločenstva. 5. DODATOčNÉ INFORMÁCIE V návrhu sa predpokladá, že doba platnosti rozhodnutia sa automaticky skončí v deň, kedy sa začnú uplatňovať ustanovenia, ktorými sa vytvárajú harmonizované pravidlá umožňujúce členským štátom uplatňovať požadované osobitné odchylné opatrenie. Návrh ROZHODNUTIE RADY, ktorým sa Švédskemu kráľovstvu a Spojenému kráľovstvu Veľkej Británie a Severného Írska povoľuje uplatniť opatrenie odchyľujúce sa o článku 167 smernice Rady 2006/112/ES o spoločnom systéme dane z pridanej hodnoty RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 93, so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty[1], a najmä na jej článok 395 ods. 1, so zreteľom na návrh Komisie[2], keďže: (1) Rozhodnutím Rady 2007/133/ES[3] sa Švédskemu kráľovstvu (ďalej len „Švédsko“) a Spojenému kráľovstvu Veľkej Británie a Severného Írska (ďalej len „Spojené kráľovstvo“), povoľuje odchylné od článku 167 smernice 2006/112/ES, odložiť dátum vzniku práva na odpočet dane z pridanej hodnoty (DPH) do chvíle, kým sa táto daň uhradí v prospech dodávateľa tovarov alebo poskytovateľa služieb, v prípade zdaniteľných osôb, ktoré využívajú voliteľný režim nazývaný hotovostné účtovníctvo, podľa ktorého, v súlade s článkom 66 písm. b) danej smernice, vzniká povinnosť uhradiť DPH z ich dodávok tovarov a z nimi poskytnutých služieb, keď príjmu za tieto tovary a služby platby. Aby mohli využívať tento režim, nesmie ich ročný obrat prekročiť v prípade Švédska 3 000 000 SEK a v prípade Spojeného kráľovstva 1 350 000 GBP. (2) Švédsko požiadalo o predĺženie tohto osobitného odchylného opatrenia listom zaevidovaným na generálnom sekretariáte Komisie 3. marca 2009 a Spojené kráľovstvo listom zaevidovaným 15. januára 2009. Tento členský štát požiadal aj o to, aby sa strop ročného obratu v rámci tohto režimu zvýšil na 1 500 000 GBP. (3) V súlade s článkom 395 ods. 2 smernice 2006/112/ES postúpila Komisia listami z 9. júla 2009 žiadosti Švédska a Spojeného kráľovstva ostatným členským štátom a listami z 13. júla 2009 informovala Švédsko a Spojené kráľovstvo, že má k dispozícii všetky údaje, ktoré považuje za potrebné na posúdenie žiadosti. (4) Režim nazývaný hotovostné účtovníctvo je voliteľný a zjednodušený systém zdaňovania určený pre malé podniky, ktoré nevyužívajú oslobodenie od dane. Umožňuje týmto zdaniteľným osobám uplatniť jednoduché pravidlo založené na dátume úhrady ich výdavkov na vstupe a ich transakcií na výstupe, aby sa určilo, kedy majú uplatniť právo na odpočet DPH a kedy majú zaplatiť daň štátu. Tento režim teda predstavuje pre tieto zdaniteľné osoby zjednodušujúce opatrenie, ktoré im navyše môže poskytnúť aj finančnú výhodu. (5) Komisia navrhla 28. januára 2009 smernicu (KOM (2009) 21 v konečnom znení), ktorou sa mení a dopĺňa smernica 2006/112/ES, pokiaľ ide o uplatňovanie predpisov o fakturácii a ktorou sa tiež umožňuje členským štátom odložiť vznik práva na odpočet DPH do chvíle jej úhrady v prospech dodávateľa tovarov alebo poskytovateľa služieb, v prípade osôb podliehajúcich dani, ktorých ročný obrat nepresahuje strop, ktorý môžu členské štáty stanoviť až na 2 000 000 EUR, a využívajúcich teda voliteľný režim, podľa ktorého vzniká povinnosť uhradiť DPH z ich transakcií až vtedy, keď za tovary alebo služby prijali platbu. (6) Požadované osobitné odchylné opatrenie neovplyvňuje výšku príjmov z DPH vybratých Švédskom a Spojeným kráľovstvom v štádiu konečnej spotreby a nemá žiadny vplyv na vlastné zdroje Európskeho spoločenstva pochádzajúce z DPH, PRIJALA TOTO ROZHODNUTIE: Článok 1 Odchylne od článku 167 smernice 2006/112/ES sa Švédsku a Spojenému kráľovstvu povoľuje odložiť vznik práva na odpočet dane z pridanej hodnoty v prípade zdaniteľných osôb uvedených v druhom pododseku do chvíle, kým táto DPH nie je uhradená v prospech dodávateľa tovarov alebo poskytovateľa služieb. Príslušné zdaniteľné osoby si museli zvoliť režim, na základe ktorého vzniká povinnosť uhradiť daň z pridanej hodnoty z ich dodávok tovarov a z nimi poskytnutých služieb v okamihu, keď prijali za tieto tovary alebo služby platbu. Podľa tohto režimu ich ročný obrat nesmie prekročiť v prípade Švédska 3 000 000 SEK a v prípade Spojeného kráľovstva 1 500 000 GBP. Článok 2 Toto rozhodnutie sa uplatňuje od 1. januára 2010 až do dňa, kedy nadobudnú účinnosť ustanovenia smernice, ktorou sa umožňuje členským štátom odložiť vznik práva na odpočet dane z pridanej hodnoty do chvíle, kedy sa táto daň uhradí v prospech dodávateľa tovarov alebo poskytovateľa služieb, v prípade zdaniteľných osôb, ktorých ročný obrat nepresahuje určitý strop a ktoré teda môžu využívať voliteľný režim, pri uplatnení ktorého vzniká povinnosť uhradiť daň z ich dodávok tovarov alebo z nimi poskytnutých služieb vo chvíli, keď za ne prijali platbu. V každom prípade sa toto rozhodnutie uplatňuje najneskôr do 31. decembra 2012. Článok 3 Toto rozhodnutie je určené Švédskemu kráľovstvu a Spojenému kráľovstvu Veľkej Británie a Severného Írska. V Bruseli Za Radu predseda [1] Ú. v. EÚ L 347, 11.12.2006, s. 1. [2] Ú. v. EÚ C [...], [...], s. [...]. [3] Ú. v. EÚ L 57, 24.2.2007, s. 12.